РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/441-21

29. октобар 2021. године

Б е о г р а д

ЗАПИСНИК

10. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 28. ОКТОБРА 2021. ГОДИНЕ

Седница је почела у 11,00 часова.

Седници је председавао асс. др сци. мед. Дарко Лакетић, председник Одбора.

Седници су присуствовали чланови Одбора: Борислав Ковачевић, Драгана Бранковић Минчић, др Марко Богдановић, др Весна Ивковић, др Драгана Баришић, Невена Ђурић, проф. др Горан Тасић, Милица Николић, Наташа Ивановић и Светлана Милијић.

Седници Одбора је присуствовала заменица одсутног члана Одбора Ана Миљанић (Слађана Николић).

Седници нису присуствовали чланови Одбора: Никола Радосављевић, Рајка Матовић, Софија Максимовић, др Емеше Ури и Загорка Алексић.

Седници Одбора је присуствовао народни посланик др Петар Весовић.

Седници је присуствовао и доц. др Александар Стефоски, државни секретар Министарства здравља.

.

На предлог председника Одбора, једногласно**,** усвојен је следећи:

Д н е в н и р е д

1. Разматрање Информације о раду Министарства здравља за период јануар-март 2021. године
2. Разматрање представки грађана и организација;
3. Разно.

Пре преласка на разматрање утврђеног дневног реда, усвојен је, без примедаба, Записник 9. седнице Одбора, која је одржана 22. јула 2021. године.

Прва тачка дневног реда – Разматрање Информације о раду Министарства здравља за период јануар-март 2021. године

Председник Одбора асс. др сци. мед. Дарко Лакетић, подсетио је да према члану 229. Пословника Народне скупштине, министар информише надлежни одбор о раду министарства једном у три месеца, као и да на седници одбора, питања министру о поднетој информацији, могу да постављају чланови надлежног одбора и овлашћени представник посланичке групе која нема члана у том одбору. О закључцима одбора поводом поднете информације, одбор подноси извештај Народној скупштини.

Потом је дао реч државном секретару Министарства здравља.

Државни секретар Министарства здравља доц. др Александар Стефоски је истакао да је у извештајном периоду, због проглашене пандемије Ковида-19, највећи део активности овог министарства био усмерен на дијагностику, збрињавање, лечење и опоравак заражених особа овим вирусом. Министарство је у сарадњи са осталим државним институцијама усаглашавало своје активности у циљу излечења ковид пацијената са што мање последица и повећања обима вакцинације, уз истовремено збрињавање оболелих од других врста обољења, којима је наш здравствени систем успео да пружи адекватну здравствену услугу и поред великог броја ковид пацијената.

Поред наведених активности, настављен је континуиран рад Министарства, и то: разматрани су захтеви за одобравање специјализација за здравствене раднике и здравствене сараднике, те је од укупно 679 размотрених захтева донето 613 позитивних решења, уз напомену да при занављању кадра предност имају специјализације из дефицитарних грана медицине, као и оне којима прети природни одлив кадра; организовано је полагање стручних испита за здравствене раднике са средњом стручном спремом, као и полагање стручних испита за 1750 кандидата са високом стручном спремом; израђена су решења којима се дозвољава обављање метода и поступака традиционалне медицине; на основу одредаба Правилника о ближим условима које мора да испуњава предавач-испитивач из прве помоћи, издато је 25 дозвола – лиценци. Истакао је да су овом периоду здравствене установе, чија оснивачка права прелазе са локалних самоуправа на надлежност републике, билe дужнe да израде своје статуте и правилнике о раду и иста проследе Министарству здравља на сагласност.

С обзиром на то да је у протеклом периоду због новонасталих потреба дошло до проширења капацитета и отвaрања нових болница у Новом Саду и Крушевцу, обрађивани су захтеви за ново запошљавање у овим здравственим установама. Радило се и на допуни Уредбе о корективном коефицијенту, највишем процентуалном увећању основне плате, критеријумима и мерилима за део плате који се остарује по основу радног учинка, као и начину обрачуна плате запослених у здравственим установама. Настављене су активности на систематизацији и каталогу радних места. У сарадњи са Агенцијом за лекове и медицинска средства Србије, вршене су контроле издавања дозвола за увоз и за стављање лекова у промет, те вођење Централног регистра у области производње и промета психоактивних контролисаних супстанци. Настављено је са циљаним редовним и ванредним инспекцијским надзорима у објектима под санитарним надзором, као и са надзором у вези са применом противепидемијких мера. Такође, настављен је рад на процесу европских интеграција и међународне сарадње кроз разне стручне скупове, а Министарство је у овом периду обављало и друге своје редовне активности.

Поводом ове тачке дневног реда, није било предлога ни дискусије.

Одбор за здравље и породицу, у складу са чланом 229. Пословника Народне скупштине, размотрио је Информацију о раду Министарства здравља за период јануар-март 2021. године и одлучио једногласно (12 гласова за, од укупно 12 присутних) да је прихвати, о чему ће Народној скупштини поднети извештај.

**Друга тачка дневног реда** – Разматрање представки грађана и организација

Председник Одбора је обавестио присутне да је Радна група за разматрање представки у саставу др Драгана Баришић и др Весна Ивковић, 20. октобра 2021. године, одржала састанак на ком су размотрене представке и припремљен предлог за њихово решавање, о чему ће Одбор известити др Драгана Баришић.

Др Драгана Баришић је известила Одбор о представкама, као и предлозима Радне групе за њихово решавање:

1. Подносилац: Срђан Весовић, Крагујевац (07-1539/21 од 3.9.2021. године)

**Предмет:** Подносилац представке наводи да је као војник СРЈ 2000-2001. године радио на рашчишћавању бомбардоване касарне у Ћуприји, а да се затим запослио у предузећу ''Енергетика'' д.о.о. која је такође бомбардована од стране НАТО-а, и да је као млад инжењер радио на теренским локацијама на којима је било изливено трансформаторско уље – пирален, које је јако токсично. Као последица тога 2013. године дијагностикован му је гастроинтестинални стромални тумор. Наводи да му је речено да је све последица бомбардовања и да се на том подручју појавио већи број оболелих од малигних болести него што је уобичајено. Намера му је да о томе обавести Одбор за здравље и породицу и Комисију за истрагу последица НАТО бомбардовања.У прилогу је доставио копије отпусне листе, војне и радне књижице.

Предлог Радне групе: Одбор је информисан а поменута комисија је у свом раду упозната са стањем животне средине и повећаним обољевањем становништва у тој средини и другим бомбардованим подручјима.

1. Подносилац: Др Мустафа Ђурђевић, Пријепоље (07-1743/21 од 7.9.2021. године)

**Предмет: Д**р Мустафа Ђурђевић, спец.интерне медицине, гастроентерохепатолог **моли Одбор да Лекарска комора Србије, односно министар по жалби, измени Одлуку Лекарске коморе Србије од 31. маја 2021. године, којом му се привремено одузима лиценца број 403287, и то до брисања осуде у складу са Кривичним закоником. Правоснажном судском пресудом Вишег суда у Краљеву, др Мустафа Ђурђевић је због кривичног дела примање мита из члана 367. став 2. Кривичног законика (примио поклон у износу од 500 шведских круна- у динарској противвредности од 5.700,00 динара), осуђен на казну затвора у трајњу од шест месеци (у кућним условима без електронског надзора) и изречена му је мера безбедности забране вршења позива, делатности или дужности лекара у трајању од једне године. Лекарска комора Србије је поступајући по службеној дужности дана 31. маја 2021. године, донела је Решење којим се др Мустафи Ђурђевићу привремено одузима лиценца број 403287, и то до брисања осуде у складу са Кривичним закоником (три године). Именовани у представци наводи да никад раније није био осуђиван, да је отац троје малолетне деце, да је током пандемије био једини лекар из Пријепоља на испомоћи у болници у Сјеници, у којој је буктала корона, којом приликом је и сам заражен вирусом као и чланови његове породице; да је посвећен свом позиву, и да је живот посветио медицини, пацијентима и личном усавршавању; да је одговоран у стручном раду, те у вези са тим указује на чланак у дневним новинама „Политика“ – Лекари Института „Дедиње“ спасили живот трудници, и вести других медија од 23. 03. 2015. године, похвале од лекара и руководства Института за кардиоваскуларне болести Дедиње, када је правовременом и тачном дијагнозом спасао живот трудници Салкановић Сабахети и њеној беби (дисекција асцедентне аорте код труднице у 8. месецу трудноће). Због свега наведеног сматра да није праведно што му је ЛКС Решењем од 31. маја 2021. године привремено одузела лиценцу број 403287 до брисања осуде у складу са Кривичним закоником, те да се таквом одлуком додатно кажњава с обзиром на то да је суд изрекао меру безбедности забране вршења позива делатности или дужности лекара у трајању од једне године.**

Предлог Радне групе: Одбор је закључио да представку др Мустафе Ђурђевића достави Министарству здравља, с молбом да се пажљиво размотре све чињенице и објективни наводи именованог у овом управном предмету а поводом његове жалбе на Одлуку Лекарске коморе. Наиме, суд је за извршено кривично дело именованом изрекао одговарајућу казну затвора и меру безбедности забране вршења позива лекара у трајању од једне године. С тим у вези Одбор указује на одредбу члана 185. став 3. Закона о здравственој заштити, према којој привремено одузимање лиценце из разлога утврђеног у ставу 1. тачка 4) овог члана може трајати до брисања осуде у складу са Кривичним закоником. Поред тога, Одбор има у виду и све објективне разлоге које је навео др Ђурђевић, и посебно актуелну епидемиолошку ситуацију због које су нашем здравству неопходни стручњаци, што је неспорно према свим својим квалификацијама и подносилац представке, који је добровољно радио у ковид болници у својој средини. Одбор известити о овом питању.

1. Подносилац: Дејан Зејнула, председник Покрета ''Право на живот - МЕРИ'', Београд (02-56/21-4;-5 од 26.07.21 и 24.09.2021.)

**Предмет:** Доставља ради обавештења Одбора, а поводом представки овог удружења које је Одбор већ разматрао, ПРЕПОРУКЕ Заштитника грађана према Министарству здравља којима се поред осталог препоручује Министарству здравља да у будућем раду треба у оквиру својих законом одређених надлежности поступати по захтевима грађана на доследан начин поштујући оправдана и разумна очекивања која грађани имају, а с обзиром на претходна поступања и праксу органа у истим или сличним ситуацијама, те да је потребно да Министарство здравља сагледа све околности и преиспита свој став и мишљење да није од значаја чињеница да је председник Републичке стручне комисије у овом поступку истовремено и директор једне од здравствених установа над радом које је затражена ванредна спољна провера квалитета стручног рада. Такође ово удружење доставља и МИШЉЕЊЕ Заштитника грађана према коме Министарство здравља треба да предузме мере из своје надлежности и предложи Влади доношење уредбе којом ће се прописати висина накнаде нужних трошкова које плаћа пацијент, односно његов законски заступник за израду медицинске документације на коју има право према Закону о правима пацијената, а због тога што здравствене установе различито одређују висине неопходних трошкова израде копије медицинске документације.

Предлог Радне групе: Одбор је већ поступао по представкама удружења и упутио дописе Министарсту здравља са закључцима Одбора.

Одбор је упознат и са представкама којсе односе на позив Мартина Чангонга, генералног секретара Интерпарламентарне уније, Женева (06-1749/21 од 7.10.2021) **за учешће на онлајн радионицу ИПУ ''Универзално покриће здравственом заштитом и правичност: увек руку под руку?'', која се одржала 26.10.2021.године. Представник Одбора била је др Емеше Ури. Друга представка се односи на позив за учешће на радни састанак под називом ''Обезбеђивање и заштита права жена са инвалидитетом у резиденцијалним установама у Србији'', који се одржао 26. октобра у згради Уједињених нација у Београду. Састанак је организовало** Удружење грађанки ФемПлац, Иницијатива за права особа са менталним инвалидитетом МДРИ-С и генерални секретар Интерпарламентарне уније (06-1792/21 од 14.10.2021. године)**.**

Одбор је једногласно (12 за од укупно 12 присутних) прихватио у целини предлог Радне групе за поступање по представкама.

**Трећа тачка дневног реда** – Разно

Поводом ове тачке дневног реда није било предлога ни дискусије.

Седница је завршена у 11,30 часова.

СЕКРЕТАР ПРЕДСЕДНИК

Божана Војиновић Асс. др сци. мед. Дарко Лакетић,с.р.